Πανελλήνιο πρωτάθλημα στίβου ανδρών 1908

Το Z΄ Πανελλήνιο πρωτάθλημα στίβου ανδρών, με διοργανωτή τον ΣΕΓΑΣ, διεξήχθη στο Παναθηναϊκό Στάδιο της Αθήνας στις 17-20 Απριλίου 1908, ενώ στις 21 Απριλίου έγιναν οι απονομές. Ο πολυνίκης σύλλογος κατέκτησε το τρόπαιο της Νίκης του Παιωνίου, ενώ δόθηκαν βραβεία στους τρεις πρώτους κάθε αγωνίσματος: ασημένιο κύπελλο στον πρώτο και κότινος ελαίας και διπλώματα στον δεύτερο και στον τρίτο.

 Πρόεδρος της Ελλανόδικου Επιτροπής ήταν ο πρίγκιπας Γεώργιος και μέλη οι: Σ. Στάης, Μ. Στελλάκης, Α. Φραγκούδης, Γ. Μπαλτατζής, Α. Μεταξάς, Μ. Μίνδλερ, Δ. Μεταξάς. Τους αγώνες παρακολούθησαν ο διάδοχος Κωνστναντίνος, ο οποίος απένειμε τα βραβεία, μέλη της βασιλικής οικογένειας, οι υπουργοί Α. Σκουζές, Βοκοτόπουλος, Κ. Τρικούπης, ο πρόεδρος της Βουλής Ν. Λεβίδης και ο νομάρχης Αττικής Ι. Κονδάκης. Όμως, οι αγώνες δεν ευνοήθηκαν από τον καιρό, αφού επικρατούσε αρκετό ψύχος, σε σημείο ώστε να σχολιάζεται από τον τύπο: "Το Στάδιον παρουσίασε χιλίους και πλέον αθλητάς και αθλητρίας περισσοτέρους από άλλοτε. Είναι οι χίλιοι και πλέον θεαταί του Σταδίου, οι οποίοι έλαβον μέρος εις τους αγώνας αντοχής κατά του ψύχους".Στους αγώνες δήλωσαν συμμετοχή 185 αθλητές από δέκα συλλόγους, εκ των οποίων ένας από την επαρχία (ΓΣ Βόλου) και τέσσερις της διασποράς: Πανιώνιος, Απόλλων από τη Σμύρνη, ο Ίφιτος Καΐρου και ο Ερμής Κωνσταντινούπολης. Διεξήχθησαν 21 αγωνίσματα στίβου με την προσθήκη των νέων αγωνισμάτων: ελληνικός ακοντισμός που είχε διεξαχθεί και στους μεσοολυμπιακούς αγώνες και σκυταλοδρομία ομάδων 816μ, ενώ το πένταθλο έγινε σε δύο ημέρες. Δεν διέξηχθη ο μαραθώνιος αλλά ημιμαραθώνιος 20 χλμ. Στο πρόγραμμα συμπεριλαμβάνονταν και 9 αγωνίσματα από άλλα αθλήματα: άρση βαρών (2), πάλη (4), διελκυστινδα (1) και αναρρίχηση (1), ενώ από τα γυμναστικά αγωνίσματα έγινε μόνο το ομαδικό σουηδικής γυμναστικής (1). Πρωταθλητής σύλλογος αναδείχθηκε ξανά ο Πανελλήνιος Γ.Σ. ως πολυνίκης και ο εκπρόσωπος του συλλόγου παρέλαβε από τα χέρια του διαδόχου Κωνσταντίνου το έπαθλο, τη χάλκινη Νίκη του Παιωνίου. Στη συνέχεια ο σύλλογος οργάνωσε εν μέσω ζητωκραυγών πανηγυρική φιέστα. Το έπαθλο τοποθετήθηκε σε δαφνοστόλιστη άμαξα, στην οποία επέβαιναν επιφανείς αθλητές του Πανελληνίου: Γεωργαντάς, Κουλουμπέρδας, Ιωσηφόγλου, Σκουταρίδης, μπροστά από την οποία προπορευόταν η σημαία του συλλόγου ενώ πίσω ακολουθούσαν πεζοί οι υπόλοιποι αθλητές, το Δ.Σ. και οι φίλαθλοι καθώς και δημοσιογράφοι. Αφού έκαναν το γύρο του Ζαππείου, διέσχισαν την οδό Φιλελλήνων, πέρασαν από το Σύνταγμα, όπου είχε συρρεύσει πλήθος κόσμου που φώναζε ρυθμικά το όνομα της ομάδας: "Πανελλήνιος..." Στη συνέχεια δια των οδών Σταδίου και Πατησίων έφτασαν στο γυμναστήριο του συλλόγου κρατώντας αναμμένα βεγγαλικά. Το βράδυ στο φωταγωγημένο και σημαιοστολισμένο Γυμναστήριο έγινε λαμπρή εορτή για τα επινίκια, με τη συνοδεία πυροβολισμών από θερμόαιμους αξιωματικούς. Ο γ.γ. του συλλόγου Ιπποκράτης Καραβίας εκφώνησε πανηγυρικό λόγο επαινώντας τους αθλητές και τους γυμναστές τους. Έγιναν και άλλες εορταστικές ομιλίες και στο τέλος προσφέρθηκαν αναψυκτικά και γλυκά. *Aθλητικό Πένταθλο: σύνθετο αγώνισμα, αναβίωση του αρχαίου πεντάθλου, που περιλάμβανε τα αγωνίσματα: μήκος άνευ φοράς, ελληνική δισκοβολία, ελληνικός ακοντισμός, δρόμος σταδίου 192μ και ελληνορωμαϊκή πάλη. Διεξήχθη για πρώτη φορά στους μεσοολυμπιακούς αγώνες του 1906 και από το 1907 εντάχθηκε στο πρόγραμμα των πανελληνίων αγώνων. Οι αγωνιζόμενοι βαθμολογούνταν ανάλογα με τη θέση που τερμάτιζαν σε κάθε αγώνισμα (ένα βαθμό ο πρώτος, δύο ο δεύτερος κ.ο.κ.) και νικητής αναδεικνυόταν όποιος είχε τους λιγότερους βαθμούς συνολικά στα πέντε αθλήματα. Το 1908 διεξήχθη σε δύο ημέρες: την πρώτη έγιναν οι ρίψεις και το μήκος παράλληλα με τους προκριματικούς των αντιστοίχων αγωνισμάτων και την επόμενη ο δρόμος σταδίου και η πάλη. Στα πέντε αγωνίσματα νικητές αναδείχθηκαν: Μήκος άνευ φοράς: Κ. Τσικλητήρας Ελληνική δισκοβολία: Χαρ. Ζούρας Ελληνικός ακοντισμός: Χαρ. Ζούρας Δρόμος σταδίου 192μ: Κ. Τσικλητήρας Ελληνορωμαϊκή πάλη: Χαρ. Ζούρας *Περιλαμβάνονται και οι νίκες του Δώριζα στην πάλη βαρέων άνευ αγώνος και της ομάδας σουηδικής γυμναστικής. "Η ιστορία των Πανελληνίων Αγώνων", Αθλητική Ηχώ, 16/6/1949. "Η ιστορία των Πανελληνίων Αγώνων", Αθλητική Ηχώ, 18/6/1949. "Η ιστορία των Πανελληνίων Αγώνων", Αθλητική Ηχώ, 20/6/1949. "Η ιστορία των Πανελληνίων Αγώνων", Αθλητική Ηχώ, 23/6/1949. "Σκριπ", 17/4/1908. "Σκριπ", 18/4/1908. "Σκριπ", 19/4/1908. "Σκριπ", 20/4/1908. "Σκριπ", 21/4/1908.